# Haidarabad

**Haidarabad
हैदराबाद (hindi)
Hyderabad (angl.)
హైదరాబాదు (telug.)
حیدر آباد (urdu)**| Valdkund
  | Indii |
| Eläjiden lugu (2018)
  | 9,482,000 ristitud |
| Pind
 | 650 km² |
|  |
| Pämez'
  | Gadval Vidžajalakšmi (uhoku 2021—, *Gadwal Vijayalakshmi*) |
| Telefonkod
 | +91−40 |
| Aigvö
 | UTC+5:30 |

Lidnan kart (2023)
**Haidarabad** (hindi: हैदराबाद *Haidarābād*, angl.: *Hyderabad* [ˈhaɪdərəbɑːd], telug.: హైదరాబాదు [ˈɦaɪ̯dəɾaːbaːd] *Haidarābād*, urdu: حیدر آباد [ˈɦːædəɾɐːbaːd] *Haidr ậbạd*) om lidn Indijan suvipalas. Se om valdkundan nellänz' surtte lidn, om Telangan-štatan administrativižeks keskuseks vspäi 2014. Vhesai 2024 oli Andhra Pradeš-štatan pordaigaližeks keskuseks mugažo.

## Istorii

Eländpunktan aluz om pandud 16. i 17. voz'sadoiden röunal kuti Golkondan pälidn. Alusenpanii om islamine Muhammed Kuli-sultan Kutb-šahoiden dinastijaspäi. Lidn om nimitadud pühän Ali ibn Abu Talib-halifan «Haidar»-närituznimenke (lev) oiktastuseks. Amuine pertišt om letud mogoližiden ohjastajiden aigan, heišpäi om kaičenus äi čomid pert'kuluid, mečetid, kaumusid, eländpertid. Vll 1724−1956 lidn oli Haidarabadan ruhtinazkundan pälidnaks i nizamoiden rezidencijaks. Vl 1870 raudte tuli Haidarabadha. Lidn oli Haidarabad-štatan administrativižeks keskuseks sen olendan aigan vll 1949−1956. Oli Andhra Pradeš-štatan administrativižeks keskuseks vspäi 1956.

Haidarabad šingotase kaikenvuiččel tegimištol, om üläopendusen i tedon keskuseks. Vozne produkt om 74 mlrd US$ ekvivalentas.

## Geografijan andmused

Lidnan sijaduz štatas i valdkundas vn 2018 kartal
Lidn sijadase štatan keskuzpalan suvipäivlaskmas, Dekan-mägiplatol, 536 m ü.m.t. keskmäižel korktusel. Kaikiš madalamb čokkoim om lidnan istorižes keskuses (456 m), kaikiš korktemb om Bandžaran kukhil (672 m). Musi-jogen keskjoksmuz (telug.: మూసీ నది *Mūsī nadi*, hindi: मूसी नदी *Mūsī nadī*, angl.: *Musi River* 240 km pitte, Krišnanjogen hura ližajogi) erigoičeb vanhad lidnad udespäi, om saudud äi sildoid siš päliči lidnan röunoiš. Himajat- i Osman-padoseinäd oma saudud Musi-jogel, se varatoitab lidnad vedel, no i alištub sur'vezile. Lidnan territorii om kattud järvil, kaik niid om 140, i 834 uitod (vl 1996). Matkad Delihesai om 1250 km pohjoižhe orhal vai 1600 km avtoteidme.

Klimat om tropižen savannan kuivanke sezonanke, päivoikaz päiči vihmsezonas. Voden keskmäine lämuz om +27,0 C°, kül'mkun-vilukun +22,2..+24,1 C°, räkembad oma keväz'ku-kezaku (+28,8..+33,2 C°). Il'man lämuden absolütine minimum oleli +6,1 C° (viluku), maksimum +45,5 C° (kezaku). Lämuz voib ületada +33 C° miččel taht kul, ei voi olda madalamb mi +16 C° sulakus-sügüz'kus. Paneb sadegid 860 mm vodes, vihmsezon oleskeleb kezakus-redukus (114..204 mm kus), kuiv sezon tuleb kül'mkus-keväz'kus (5..19 mm kus). Kun keskmäine relätivine nepsuz vajehtase 59..70 % röunoiš heinkus-redukus, 29..33 % uhokus-semendkus.

## Tobmuz

Haidarabadan municipaližen korporacijan zonad vspäi 2019
Lidnan municipaližen korporacijan territorii jagase kudeks nimitadud zonaks, ned alajagasoiš 30 nimitadud i nomeruidud ümbrikoks (üks'lugu angl.: *circle*). Se-žo territorii jagase 150 nimitadud valičendümbrikoks (üks'lugu *ward*).

Lidnan tobmuden pämez' om mer (angl.: *Mayor of Hyderabad*), hän om Municipaližen Sur' Haidarabad-korporacijan pämez' (*Greater Hyderabad Municipal Corporation, GHMC*). Meran valdatusiden strok om viž vot, voib valitas tošti. Lidnan 150 valičendümbrikon pämehed valitas merad. Edeline lidnan pämez' om Bonthu Rammohan (uhoku 2016 — uhoku 2021), vll 2014−2016 ei olend valičendoid i merad.

## Eläjad

Vl 2011 lidnan eläjiden lugu oli 6 809 970 ristitud. Kaikiš suremb lidnan ristitišt om nügüd'. Läz 9,5 mln ristituid elädas lidnaglomeracijas (2018, municipaline korporacii) 7,257 km² pindal, se om kudenz' surtte valdkundas.

Kaik üks'toštkümne universitetad i 26 järedad institutad ratas lidnas. Znamasine om valdkundaline Osmania-universitet (angl.: *Osmania University*, telug.: ఉస్మానియా విశ్వవిద్యాలయము *Osmania visvavidyalaya*, urdu: جامعہ عثمانیہ *Džamah athmanih*, om 10,2 tuh. üläopenikoid vl 2022 i 300 tuh. alištunuzidenke kolledžidenke). Sen aluz om pandud vl 1918, nimitihe lidnan Mir Osman Ali Han-nizaman mödhe (eli vll 1886−1967), hän laski panda universitetan alust vl 1917. Se üläopendusen struktur om kaikiš suremb Indijas. Universitetan kampus otab 6 km² lidnas.

## Transport

Avtobusad, minibusad, metro, ezilidnelektrojonused, taksid i avtorikšad oma kundaližeks transportaks lidnas. Vn 2017 kül'mkuspäi metropoliten radab, koume jonod om siš 57 stancijanke, 69,1 km raudted, nellänz' jono om sauvomižes.

Rahvahidenkeskeine civiline lendimport Radživ Gandi-päministran nimed (*HYD / VOHS*, 25 mln passažiroid i 150 tuh. tonnoid jüguid finansižel vodel 2023/24) sijadase kaks'kümnes kilometras suvhe Haidarabadaspäi Šamšabad-ezilidnas, vajehti vanhad lendimportad vl 2008. Sišpäi tehtas reisid Arabijan pol'sar'he, Suvižen i Suvipäivnouzmaižen Azijan maihe, Indijan äjihe järedoihe lidnoihe.

## Homaičendad

## Irdkosketused

* Haidarabadan municipaližen korporacijan sait (*ghmc.gov.in*). (angl.)
* Haidarabadan metropolitenan kompanijan sait (*hmrl.co.in*). (angl.)